മാനസികമായി തകര്ച്ചയിലാണോ, മൃഗങ്ങള് നിങ്ങളുടെ സഹായത്തിനെത്തും , ആനിമല് തെറാപ്പിക്ക് ദുബായില് തുടക്കം ദുബായ് : പീഡനങ്ങള്ക്കിരയാവരുടെ മാനസികാരോഗ്യം വീണ്ടെടുക്കുന്നതിന് മൃഗങ്ങളുടെ സഹായത്തോടെ ചികിത്സ നല്കാനുള്ള പദ്ധതിക്ക് തുടക്കം കുറിച്ച് ദുബായ് ഫൗണ്ടേഷന് ഫോര് വിമെന് ആന്ഡ് ചില്ഡ്രന്. കുതിരകള്, നായ്ക്കള്, മുയലുകള്, പക്ഷികള്, അലങ്കാര മത്സ്യങ്ങള് എന്നിവയുടെ സഹായത്തോടെയാണ് സാന്ത്വന ചികിത്സ നടത്തുന്നത്. .ആനിമല് തെറപ്പിയിലൂടെ മാനസികാരോഗ്യം വീണ്ടെടുക്കുന്നതിനൊപ്പം മരുന്നുകളും നല്കും. മരുന്നുകള് കൂടുതല് ഫലപ്രദമാകുമെന്നും കണ്ടെത്തിയിട്ടുണ്ട്. അരുമ മൃഗങ്ങളുടെ സാമീപ്യവും സ്നേഹ പ്രകടനങ്ങളും മാനസികാരോഗ്യം വീണ്ടെടുക്കാന് സഹായകമാകും. ദുബായ് പൊലീസിന്റെ കെ9 യൂണിറ്റിന്റെ സഹായവും ലഭിക്കും. പീഡനം മൂലം മാനസികമായി തകര്ന്നവരെ സാധാരണ ജീവിതത്തിലേക്കു മടക്കിക്കൊണ്ടുവരാന് ആനിമല് തെറാപ്പി ഏറെ സഹായകമാണ്. വിദേശരാജ്യങ്ങളും ഇതിന്റെ സാധ്യതകള് ഉപയോഗപ്പെടുത്തുന്നു. പീഡനങ്ങള്, അവഗണന, മറ്റ് അതിക്രമങ്ങള് എന്നിവ അറിയിക്കാന് 24 മണിക്കൂറും പ്രവര്ത്തിക്കുന്ന ഹോട്ട് ലൈന് ഒരുക്കിയിട്ടുണ്ട്. ഫോണ്: 800988. പരാതി സ്വീകരിക്കാനും അതിവേഗം നടപടികള് സ്വീകരിക്കാനുമുള്ള ഏകീകൃത സംവിധാനമാണിത്. ഓരോ പരാതിയും സി.ഡി.എ ഉദ്യോഗസ്ഥര് പരിശോധിക്കും.തുടര്ന്ന് അതത് മേഖലയിലെ വിദഗ്ധനെ ചുമതലയേല്പിക്കും. ഇവര് നേരിട്ടെത്തി വിവരങ്ങള് ശേഖരിക്കുകയും നടപടികള് സ്വീകരിക്കുകയും ചെയ്യും. മനശ്ശാസ്ത്രജ്ഞരുടെയടക്കം സേവനം ലഭ്യമാണ്. പരാതിക്കാരുടെയും സാക്ഷികളുടെയും വിവരങ്ങള് രഹസ്യമായി സൂക്ഷിക്കും.